मार्केट में बढ़ा 200 रुपए के नकली नोटों का चलन, ऐसे करें असली-नकली की पहचान

 देश में एक बार फिर नकली नोटों का बाजार गर्म हो गया है। बिहार में 500 रुपये के नकली नोट पहले ही बाजार में चल रहे थे, अब 200 रुपये के नकली नोट भी सामने आने लगे हैं। करीब 9 साल पहले, 2016 में सरकार ने 500 और 1000 रुपये के पुराने नोटों को अचानक चलन से बाहर कर दिया था।। इसके बाद 2000, 500, 200 और 100 रुपये के नए नोट जारी किए गए थे। लेकिन अब 200 रुपये के नकली नोट तेजी से बाजार में फैलने लगे हैं।

तेलंगाना में बढ़ा 200 रुपये के नकली नोटों का चलन

एक रिपोर्ट के मुताबिक, तेलंगाना के निर्मल जिले में 200 रुपये के नकली नोटों की तादाद बढ़ गई है। इन नकली नोटों को देख कर व्यापारी और लोग डर रहे हैं, क्योंकि ये नोट असली नोट की तरह दिखते हैं, जिससे धोखा हो रहा है। अब लोग अपने पास मौजूद 200 रुपये के नोटों को चेक कर रहे हैं।

नकली नोटों का खतरा बढ़ा

आरबीआई की रिपोर्ट में यह सामने आया है कि 200 रुपये के नकली नोटों की संख्या में लगातार बढ़ोतरी हो रही है। 2018-19 में 12,728 नकली नोट पकड़े गए थे, जबकि 2019-20 में यह संख्या 31,969 थी, जो 151% की बढ़ोतरी को दिखाता है।

200 रुपये के नकली नोटों की पहचान

आरबीआई ने नकली नोटों की पहचान के लिए कुछ महत्वपूर्ण बातें बताई हैं:

देवनागरी में '200': असली नोट पर देवनागरी लिपि में '200' लिखा होता है। महात्मा गांधी की तस्वीर: नोट के बीच में महात्मा गांधी की स्पष्ट तस्वीर होती है। माइक्रो लेटरिंग: नोट पर सूक्ष्म अक्षरों में 'RBI', 'भारत', 'INDIA' और '200' लिखा होता है। सिक्योरिटी थ्रेड: नोट में सुरक्षा धागा होता है, जिस पर 'भारत' और 'RBI' लिखा होता है। अशोक स्तंभ: नोट के दाईं ओर अशोक स्तंभ का प्रतीक होता है।

आरबीआई की अपील

200 रुपये के नकली नोटों के बढ़ते चलन को देखते हुए आरबीआई ने अपील की है कि लोग लेन-देन करते समय सावधानी बरतें और नोट की सही तरह से जांच करें। अगर किसी को नकली नोट मिले, तो उसे तुरंत अधिकारियों को सूचित करें।